สังคมข่าวหุ้น
ดัชนี SET วานนี้ปิดลบเพียงเล็กน้อย 2.16 จุดมาที่ 1,567.40 จุด หลังจาก 4 วันก่อนหน้านี้ ปิดตลาดในแดนบวกรวมกัน 41-42 จุด
ดัชนี SET วานนี้ปิดลบเพียงเล็กน้อย 2.16 จุดมาที่ 1,567.40 จุด หลังจาก 4 วันก่อนหน้านี้ ปิดตลาดในแดนบวกรวมกัน 41-42 จุด
11 พ.ค. 2566

ดัชนี SET วานนี้ปิดลบเพียงเล็กน้อย 2.16 จุดมาที่ 1,567.40 จุด หลังจาก 4 วันก่อนหน้านี้ ปิดตลาดในแดนบวกรวมกัน 41-42 จุด ส่วนนักลงทุนสถาบัน หรือกองทุนยังซื้อต่อเนื่อง ขณะที่ต่างชาติซื้อสลับขายกันไปเรื่อย จึงยังไม่สามารถบอกได้ว่า ฝรั่งเริ่มกลับมาซื้อหุ้นไทยแบบจริงจังหรือยัง
บริษัทจดทะเบียน (บจ.) แจ้งผลประกอบการงวดไตรมาส 1/2566 กันออกมาค่อนข้างเยอะแล้ว มีทั้งกำไรดีกว่าคาด ต่ำกว่าคาด และเป็นไปตามคาด แต่ยังคงมาดูที่ภาพรวมของกำไรอีกครั้งว่า สูงหรือต่ำกว่าการคาดการณ์ของตลาดมากน้อยแค่ไหน เพราะเป็นตัวเลขสำคัญ สำหรับการตัดสินใจที่จะปรับพอร์ตลงทุนในระยะถัดไปด้วย
หุ้น บ้านปู BANPU รายงานกำไรไตรมาสแรกออกมา 5 พันล้านบาท ลดลงค่อนข้างมากจากช่วงเดียวกันปีก่อนจากราคาถ่านหินที่ปรับลง นั่นคือคำตอบว่า ทำไมราคาหุ้นบ้านปูจึงร่วงลงอย่างหนัก และหากจะถามว่า ราคาจะลงอีกหรือเปล่า ก็ต้องกลับไปดูแนวโน้มราคาถ่านหินในตลาดโลกว่า ยังร่วงต่ออีกหรือไม่ ซึ่งเท่าที่ติดตาม ยังไม่เห็นสัญญาณการฟื้นตัว แนวรับถัดไปของหุ้นบ้านปูคือ 8.00–7.50 บาท และระดับ 6.00 บาท ใครที่ติดอยู่ข้างบน อย่าเพิ่งซื้อถัวนะ จะยิ่งดอยหนักขึ้นอีก
พี่ปอ หรือ PTT ราคาหุ้นจะแกว่งในกรอบ 30.50–31.50 บาท ไม่น่าจะเกินจากนี้ เพราะราคาน้ำมันดิบ ค่อนข้างทรงตัว แต่ก็เหมาะต่อคนที่จะเล่นรอบล่ะ หากราคาลงมาบริเวณ 30.50 บาท +/- เหมาะต่อคนที่เล่นรอบมากสุด หรือจะถือยาวรับเงินปันผลได้ ส่วนราคาหุ้นที่ขึ้นมายืนเหนือ 32.50-32.75 บาท ต้องเข้าเร็วออกเร็ว หากดูสัญญาณเทคนิคพลาด เข้าไปแล้วเกิดการติด ต้องรีบหนีให้ทัน แล้วไปรอรับด้านล่างอีกครั้ง ล่าสุดแจ้งงบไตรมาสแรก กำไร 27,855 ล้านบาท เพิ่มขึ้น 12.4%
บมจ.มิลเลนเนียม กรุ๊ป คอร์ปอเรชั่น (เอเชีย) หรือ MGC ราคายืนเหนือไอพีโอได้ค่อนข้างแกร่ง น่าจะสะท้อนที่กลุ่มนักลงทุนรายใหญ่บอกว่า “ซื้อถือยาว” และแนวโน้มผลประกอบการของบริษัทยังเติบโตต่อเนื่อง กรอบเล่นรอบ คือ 8.50-9.50 บาท ส่วนจุด ”สลัดเม่า” จะอยู่บริเวณหรือระดับราคา 8.25 บาท +/- และในระยะสั้นราคาอาจจะยังไม่น่าผ่าน 10.00 บาท เพราะจะทำให้อัพไซด์มีจำกัด
บริษัท เจริญโภคภัณฑ์อาหาร จำกัด (มหาชน) หรือ CPF ประกาศงบไตรมาส 1/2566 ขาดทุนตามคาด 2.73 พันล้านบาท จากปีก่อนที่มีกำไร 2.84 พันล้านบาท ด้านราคาหุ้นที่ระดับ 20.00 บาท +เล็กน้อย น่าจะพอสะท้อนกับงบฯ ล่าสุดแล้ว แต่หากวันนี้ ยังเกิดการแพนิก แล้วราคาหลุด 20.00 บาท เป็นจังหวะสะสมได้ที่บริเวณ 19.00 บาท แต่ต้องซื้อถือปานกลางถึงยาวหน่อยนะ หรือรอตอนที่บรรดากองทุนจะกลับมาซื้อนั่นแหละ ซึ่งพวกนี้จะรับรู้ข้อมูลก่อนเม่าทั้งหลาย เราจึงต้องแอบ ๆ ซื้อดักไว้ก่อนนั่นแหละ
กองทุนรวมโครงสร้างพื้นฐาน บรอดแบนด์อินเทอร์เน็ต จัสมิน หรือ JASIF เตรียมจ่ายเงินปันผลต่อเนื่องครั้งที่ 33 หน่วยลงทุนละ 0.23 บาท จากกำไรสะสม คิดเป็นเงินปันผลที่จ่ายออกไปทั้งสิ้น 1,840.00 ล้านบาท ขึ้น XD วันที่ 19 พ.ค.นี้ กำหนดจ่ายเงิน 7 มิ.ย. 2566 เมื่อนับรวมตั้งแต่จัดตั้งกองทุน JASIF จนถึงการประกาศจ่ายเงินปันผลครั้งที่ 33 นี้  กองทุนจ่ายเงินปันผลรวม 7.44 บาทต่อหน่วยลงทุน ขณะเดียวกันมีการจ่ายเงินลดทุนไปแล้วทั้งหมด 3 ครั้ง รวมเป็นเงิน 0.1484 บาทต่อหน่วยลงทุน